Lectio Divina

*fuq il-Vanġelu tal-Ħadd*

30 Ħadd ta’ Matul is-Sena

Sena B

Mk 10:46-52

U waslu Ġeriko. Hu u ħiereġ minn Ġeriko flimkien mad-dixxipli tiegħu u ma’ kotra kbira ta’ nies,

Ġeriko hija l-belt l-aktar “baxxa” fid-dinja, xi 250 metru taħt il-livell tal-baħar. Hija belt strateġika minħabba l-pożizzjoni tagħha ħdejn ix-xatt tat-Tramuntana tal-Baħar il-Mejjet, bejn Ġerusalemm u x-xmara Ġordan, tant li Ġeriko-antika kienet twaqqfet xi 8000 sena q.K. u għandha storja aktar bikrija li x’aktarx tagħmilha l-eqdem belt fid-dinja. Din il-belt (il-ġdida) kienet ġiet ristrutturata, imsebbħa u mkabbra minn Erodi l-Kbir u ibnu Arkelaws. Kennija mill-irjieħ tat-Tramuntana u msoqqija minn bosta għejjun, din il-belt kellha veġetazzjoni mill-isbaħ tant li tissejjaħ «belt is-siġar tal-palm» (*Dt* 34:3). Dawn il-“primati” kollha jiġu arrikkiti mill-importanza li tingħata fil-Evanġelju minħabba l-persuni li Ġesù jiltaqa’ magħhom, b’mod partikulari «Bartimew» f’din is-silta, u «Żakkew» f’*Lq* (19:1-10). Fl-istruttura ta’ *Mk*, din is-silta tagħlaq il-parti ċentrali tal-Vanġelu (8:27-10:52) li tħaddan it-tliet tħabbiriet tal-passjoni, mewt u qawmien ta’ Ġesù. Din il-parti ċentrali tiġi ntrodotta bil-fejqan ta’ agħma f’Betsajda (cfr *Mk* 8:22-26), segwita minnufih mill-istqarrija ta’ fidi li jagħmel Pietru f’Ċesareja ta’ Filippu (cfr *Mk* 8:27-30), u tagħlaq b’din is-silta tal-fejqan tal-agħma Bartimew li jistqarr il-fidi tiegħu f’Ġesù, segwita minnufih bl-istqarrija li ser tagħmel il-folla dwar l-identità Messjanika ta’ Ġesù fid-dħul tiegħu f’Ġerusalemm (cfr *Mk* 11:1-11). Il-fatt li Ġesù *jasal* u *joħroġ* mill-belt jindika l-moviment kostanti ta’ Ġesù li huwa karatteristiku f’*Mk* (cfr 1:35; 2:13; 5:2; 6:1.34; 7:31; 8:27; 11:11). Hija belt “ħielsa” li wieħed jista’ jidħol u joħroġ minnha; li minnha jgħaddi Dak li tassew *jeħles* lill-bniedem li jinsab «fid-dlamijiet u d-dell tal-mewt» (*Lq* 1:79; cfr *Ġoż* 6:1).

kien hemm wieħed tallab agħma, jismu Bartimew, bin Timew, bilqiegħda mal-ġenb tat-triq.

Hu biss f’*Mk* li niltaqgħu ma’ «Bartimew». L-agħma f’*Lq* jibqa’ bla isem (cfr *Lq* 18:35) u f’*Mt*, Ġesù jfejjaq żewġ għomja (cfr *Mt* 20:30). Jingħatalna l-isem tiegħu bl-Aramajk u translitterazzjoni tiegħu bil-Grieg. L-istil li juża’ *Mk* biex jippreżenta l-isem tal-agħma hu differenti minn dak li s-soltu juża’ fil-bqija tal-Vanġelu (is-soltu meta *Mk* jikteb terminu bl-Aramajk, wara jintroduċi t-tifsira tiegħu bil-kelma «jiġifieri»; cfr 3:17; 5:41; 7:11.34) – dan x’aktarx jindika li fost l-ewlenin Insara hu kien magħruf proprju b’dan il-mod: «bin Timew, Bartimew», u *Mk* ħallih kif inhu. Jekk huma ħafna («kotra kbira») dawk li mexjin ma’ Ġesù, Bartimew jinsab statiku, «bilqiegħda», f’pożizzjoni ta’ passività, «mal-ġenb tat-triq». Il-verb fl-imperfett jindika l-istat ta’ dan il-bniedem f’qagħda ta’ miżerja u diffikultà (cfr *Ġob* 2:8.13; *S* 107:10; *1Mak* 1:27; *Mt* 4:16), «tallab» u emarġinat (cfr *Ġw* 9:8; *Atti* 3:10).

Dan, meta sama’ li kien Ġesu ta’ Nazaret, qabad jgħajjat u jgħid: «Ġesù, bin David, ikollok ħniena minni!»

Jekk dawk qrib ta’ Ġesù kellhom diffikultà jifhmu u jilqgħu l-identità tiegħu (cfr *Mk* 8:32; 9:33-34; 10:35-37), l-agħma Bartimew huwa l-mudell tad-dixxiplu l-veru li jagħmel mixja awtentika ta’ fidi. L-ewwel azzjoni hija dik tas-*smigħ*. Xaktarx fil-qagħda tiegħu, nieqes mid-dawl, Bartimew kien żviluppa ħafna s-sens tas-*smigħ* u tal-*memorja*. Biżżejjed jisma’ li hemm «Ġesù ta’ Nazaret» biex jifhem (“jara”) l-identità vera ta’ dan l-Imgħallem itineranti. Għalih mhux sempliċi rabbi «ta’ Nazaret» imma huwa l-Messija mwiegħed ta’ dixxendenza Davidika,«Ġesù, bin David»: hu r-«rimja» ħierġa miz-zokk ta’ Ġesse, li fuqha jistrieħ l-Ispirtu tal-Mulej, li jwassal lill-ħolqien għall-armonija tal-Għeden u jiġbor madwaru l-umanità kollha (cfr *Is* 11:1-11; *2Sam* 7). Il-fidi ta’ Bartimew tiġi mis-smigħ u twasslu biex jara f’Ġesù dak li l-oħrajn ma jarawx (cfr *Rum* 10:17; *Lhud* 11:1). Minn dan is-smigħ tfur imbagħad it-talba, l-*għajta* tal-bniedem li jixxennaq għas-salvazzjoni (cfr Eż 2:23-24; S30:9; 130:1). Hija talba għall-ħniena (cfr *S* 6:3; 9:14; 25:16; 51:3; 86:3; *Sir* 36:1.11; *Bar* 3:2; *Mt* 9:27; 15:22; 17:15; 18:33; 20:30.31; *Lq* 17:13; 18:38.39).

Kien hemm ħafna li bdew jgħajtu miegħu biex jiskot imma hu aktar beda jgħajjat: «Bin David, ikollok ħniena minni!»

Il-verb użat biex ifisser ir-reazzjoni tal-«ħafna» (gr. «ἐπιτιμάω», tr. *epitimáō*) hu l-istess verb użat biex Ġesù jsikket l-ispirti mniġġsa (cfr *Mk* 1:25; 3:12; 9:25), il-baħar imqalleb (cfr *Mk* 4:39), imma anke biex iċanfar lid-dixxipli meta kienu jopponu jew ifixklu l-pjan tiegħu (cfr *Mk* 8:32-33; 10:13). F’din is-silta, il-kotra qed taqa’ fl-ingann li ssikket lil dak li kien qed jgħid is-sewwa għax taħseb li hi għandha l-verità u l-jedd tiġġudika x’inhu xieraq jew le għal Ġesù. Skonthom, Ġesù m’għandux jaħli ħinu ma’ bniedem miżerabbli. Mentri fil-verità dak li għandhom jagħmlu hu li *huma* jisktu u jisimgħu l-istqarrija tal-agħma.

N

istaqsu lilna nfusna, b’sinċerità, tul din il-mixja sinodali: kif aħna fis-smigħ? Kif sejjer “is-smigħ” ta’ qalbna? Qed inħallu lill-persuni jesprimu ruħhom, jimxu fil-fidi anki jekk għandhom toroq ta’ ħajja diffiċli, biex jikkontribwixxu għall-ħajja tal-komunità mingħajr ma jiġu mxekkla, irrifjutati jew iġġudikati? Nagħmlu Sinodu jfisser li nimxu l-istess triq tal-Verb magħmul bniedem: ifisser nimxu fuq il-passi tiegħu, nisimgħu l-Kelma tiegħu flimkien mal-kliem tal-oħrajn. Ifisser niskopru b’sens ta’ għoġba li l-Ispirtu s-Santu jonfoħ b’mod dejjem sorprendenti, biex jissuġġerixxi toroq u lingwaġġi ġodda. Huwa eżerċizzju li jieħu ż-żmien, forsi jegħjina xi ftit, biex nitgħallmu nisimgħu lil xulxin – isqfijiet, saċerdoti, reliġjużi u lajċi, kollha, l-imgħammdin kollha – u nevitaw tweġibiet artifiċjali jew superfiċjali, tweġibiet *prêt-à-porter*, le. L-Ispirtu qed jitlobna nisimgħu l-mistoqsijiet, il-qtugħ ta’ nifs, it-tamiet ta’ kull Knisja, ta’ kull poplu u nazzjon. U anki nisimgħu lid-dinja, l-isfidi u l-bidliet li qed tpoġġilna quddiemna. Ma ntarrxux il-qalb, ma ningħalqux fiċ-ċertezzi tagħna. Iċ-ċertezzi ħafna drabi jagħlquna. Ejjew nisimgħu lil xulxin.”

Franġisku, *Omelija* (10 OTT 2021); cfr *Evangelii gaudium* 198.

Ġesù waqaf u qal: «Sejħulu.» Huma sejħu l-agħma

Hu kkalkulat li sa dan il-punt ta’ *Mk*, Ġesù jkun biddel xi 54 darba l-post fejn ikun, peress li kif għidna hu jinsab dejjem f’moviment. Għaldaqstant, il-fatt li Ġesù «waqaf» tindika azzjoni qawwija fejn l-għajta ta’ Bartimew tintlaqa’ u tingħata l-attenzjoni kollha tal-Messija. F’dan l-episodju, mhuwiex Ġesù li jmur fejn il-persuna (bħalma jagħmel biex ifejjaq lil bint Ġajru; cfr *Mk* 5:21-24; 35-43); lanqas jressquhielu quddiemu (cfr *Mk* 2:3-4; 8:11), imma jordna lil dawk ta’ miegħu biex isejħulu. Minn kawża ta’ tfixkil, il-folla ssir appostlu li twassal lil Bartimew is-sejħa ta’ Ġesù – hu l-mod kif Ġesù jfejjaq l-istess folla mill-għama tagħha billi jagħmilha protagonista tal-proċess tas-salvazzjoni. Hija l-fiduċja ta’ Ġesù fil-bniedem il-pedament ta’ kull ministeru fil-Knisja, ibda minn dak tal-ministeru saċerdotali:

*T*

*he priesthood, then, is not simply “office” but sacrament: God makes use of us poor men in order to be, through us, present to all men and women, and to act on their behalf. This audacity of God who entrusts himself to human beings – who, conscious of our weaknesses, nonetheless considers men capable of acting and being present in his stead – this audacity of God is the true grandeur concealed in the word “priesthood”.*

Benedittu XVI, *Omelija* (11 ta’ Ġunju 2010).

u qalulu: «Agħmel il-qalb! Qum, qiegħed isejjaħlek.»

Id-dixxipli jwasslu lill-agħma l-istess kelmiet li rċivew huma mingħand Ġesù f’sitwazzjoni ta’ biża’ u qtigħ il-qalb: «Agħmel il-qalb!» (gr.  «θαρσέω»; tr. *tharséō*; cfr *Mk* 6:50). Huma jsejħulu bl-istess imperattiv li juża l-Imgħallem tagħhom, sabiex Bartimew joħroġ mill-qagħda statika u emarġinata tiegħu u jidħol fid-dinamika tal-qawmien li twassal għal ħajja ġdida («Qum»; gr. «ἐγείρω»; tr. *egeírō*; cfr 2:9.11; 3:3; 5:41). L-aħbar it-tajba hija din: «qiegħed isejjaħlek»:

H

u jinsab fik, hu jinsab miegħek u qatt mhu ħa jitilqek. Titbiegħed kemm titbiegħed, biswitek dejjem hemm l-Irxoxt, li jsejjaħlek u jistenniek biex tista’ terġa’ tibda mill-ġdid. Meta tħoss li d-diqa, ir-rabja, il-biża’, id-dubji jew il-fallimenti xejħuk, sa ssib lilu hemm biex iroddlok il-qawwa u t-tama.

Jekk tħossok tlift il-ħeġġa ta’ ġo fik, il-ħolm, l-entużjażmu, it-tama u l-ġenerożità, quddiemek għandek lil Ġesù, l-istess kif deher quddiem l-iben mejjet ta’ dik l-armla, u bil-qawwa kollha tiegħu ta’ Rxoxt il-Mulej qed isejjaħlek: “Żagħżugħ, qiegħed ngħidlek, qum!” (Lq 7:14).

*Christus vivit* 2.20

Dak tajjar il-mantar minn fuqu, qabeż fuq riġlejh u mar ħdejn Ġesù.

*Mk* jippreżentalna sensiela ta’ verbi li juru l-*movimenti* li jagħmlu kemm Ġesù kif ukoll Bartimew sabiex isseħħ il-laqgħa ta’ bejniethom. Il-«mantar» (gr. «ἱμάτιον»; tr. *himation*) hu simbolu tal-awtorità u s-saħħa tal-bniedem (cfr *1Sam* 18:4; 24:6; *Rut* 3:9); hu l-għata (l-unika), ir-«rahan» li għandu bniedem fqir bħal Bartimew (cfr *Eż* 22:25; *Dt* 24:13), u l-post fejn kien iżomm il-ftit flus li kien jiġbor. Dak kollu li jirrapreżenta dak li *hu* u dak li *għandu*, Bartimew jitfgħu ’l barra (vb. «ἀποβάλλω»; tr. *apobállō*), kuntrarju għal dak li jagħmel ir-raġel għani li quddiem is-sejħa ta’ Ġesù jagħżel li jibqa’ marbut mal-ġid tiegħu (cfr *Mk* 10:21-22). Hu l-bniedem li quddiem is-sejħa jieħu l-ħajja u b’enerġija kbira “jaqbeż fuq riġlejh”: turi disponibilità immedjata, deċiżjoni sħiħa, biex iwieġeb għas-sejħa tal-Mulej u jħalli dak kollu li għandu biex imur fejn qed isejjaħlu.

U Ġesù kellmu u qallu: «Xi tridni nagħmillek?» «Li nerġa’ nara, Rabbuni,» wieġbu l-agħma.

Kif għamel qabel ma’ ulied Żebedew, hekk issa Ġesù juri d-disponibilità li jisma’ x-xewqa li hemm f’qalb Bartimew (cfr *Mk* 10:36). Juri atteġġjament ta’ smigħ fil-konfront tal-agħma mwarrab minn kulħadd. Bartimew iwieġeb b’sempliċità u fl-istess ħin b’ħafna stima lejn Ġesù li jsejjaħlu «Rabbuni», titlu li fl-istess ħin juri stima u anke kunfidenza fil-konfront tiegħu; jimplika relazzjoni ta’ għożża (cfr *Ġw* 20:16; ikkonfronta ma’ *Mk* 10:37). Kienu bosta dawk neqsin mid-dawl fl-art tal-Palestina, speċjalment fl-inħawi tal-Baħar il-Mejjet. Bartimew kien sema’ li kellu jiġi l-Messija li l-ewwel sinjal tiegħu kien se jkun dak li l-għomja jaraw (cfr *Is* 35:5; 42:7; *Ġer* 31:7-9; *Lq* 7:22) u għalhekk jitolbu li jagħtih id-dawl.

«Mur,» qallu Ġesù, «il-fidi tiegħek fejqitek.» U minnufih raġa’ beda jara, u baqa’ miexi warajh fit-triq.

Huwa l-affidament fil-qawwa ħelliesa ta’ Kristu li twassal biex il-bniedem iġarrab il-ferħ tas-salvazzjoni (cfr *Mk* 5:34; *Mt* 9:22; *Lq* 7:50; 8:48; 17:19). Ġesù jiddikjara lil Bartimew il-fejqan tiegħu mingħajr ma jagħti xi kmand jew jagħmel xi ġest (cfr *Mk* 8:22-26). Għalhekk il-fejqan ta’ Bartimew jesprimi l-fejqan interjuri tat-tidwil li l-fidi kapaċi ġġib fil-qalb mudlama tal-bniedem. Dan l-episodju hu tassew rakkont li jimmarka svolta fil-*mod* kif wieħed għandu jimxi wara Ġesù: jekk hux fil-biża’ għax qalbu mċajpra (cfr *Mk* 10:32) jew fil-libertà għax qalbu mfejqa mill-agħma u kollha safa kapaċi tara u timxi wara Ġesù fit-triq tas-Salib mingħajr ma tinfixel (cfr *Mk* 14:26). Bartimew isir għalhekk il-mudell tad-dixxiplu awtentiku, tal-“akkoltu” li jimxi wara s-Salib (vb. «ἀκολουθέω»; tr. *akolouthéō*), «fit-triq», fis-*sequela*, ta’ min m’għadux aktar «mal-ġenb» imma jinsab f’moviment, f’mixja ta’ dixxipulat (cfr *Mk* 8:3.27; 9:33.34; 10:32).

Għar-riflessjoni

F’dan iż-żmien ta’ pandemija, quddiem it-tentazzjoni li naħbu u niġġustifikaw l-indifferenza u l-apatija minħabba d-distanza soċjali, hija urġenti *l-missjoni ta’ kompassjoni* li kapaċi tagħmel mid-distanza li jeħtieġ inżommu, mument ta’ laqgħa, ta’ kura u promozzjoni. “Dak li rajna u smajna” (*Atti* 4:20). Il-ħniena li ġiet użata magħna, trid tinbidel f’punt ta’ referenza u ta’ kredibilità li tippermettilna nirkupraw mill-ġdid il-passjoni tagħna lkoll li noħolqu “komunità ta’ appartenenza u ta’ solidarjetà, li għaliha niddedikaw ħin, impenn u ġid,”(*Fratelli tutti*, 36). Il-Kelma tiegħu kuljum tifdina u ssalvana mill-iskużi li jistgħu jwassluna biex negħrqu fl-agħar għamla ta’ xettiċiżmu: “qatt ma jinbidel xejn, dejjem l-istess”. U quddiem il-mistoqsija: “għaliex għandi niċċaħħad mis-sigurtà, il-kumdità u l-pjaċir tiegħi jekk minix nara riżultati importanti?”, It-tweġiba dejjem tibqa’ l-istess: “Ġesù Kristu rebaħ fuq id-dnub u l-mewt u huwa dak li jista’ kollox. Ġesù Kristu hu ħaj tassew” (ara *Evangelii Gaudium* 275), u jrid li aħna wkoll inkunu ħajjin, li ngħixu ta’ aħwa, u li nkunu kapaċi naqsmu din it-tama. Fil-kuntest attwali, hemm il-ħtieġa urġenti għal missjunarji tat-tama li, midlukin mill-Mulej, kapaċi jfakkruna b’mod profetiku li ħadd ma jista’ jsalva waħdu.

Franġisku, Messaġġ għall-Jum Dinji tal-Missjonijiet (6 ta’ Jannar 2021).